Gedagte vir die dag: Skatte in die hemelFoto: pixabay.com Moenie vir julle hier op aarde skatte bymekaarmaak waar motte en roes dit wegvreet en diewe inbreek en roof nie. Maak vir julle skatte in die hemel bymekaar waar geen mot en roes dit sal kan bykom nie, en waar diewe nooit sal kan inbreek en roof nie. Onthou, waar jou skat is, daar sal jou hart ook wees. (Matteus 6:19-21) Dis nou vir jou ’n baie sensitiewe saak. Dit is sensitief omdat ons so maklik verknog raak aan die aardse skatte en taamlik vaag is oor die hemelse skatte. Wees gerus eerlik oor watter skatte jou die naaste aan die hart lê. Is dit nie dinge wat jy besit, wat jy kan sien en voel en wat vir jou sekuriteit bied nie? Bedoel Jesus regtig dat ons glad nie beleggings mag hê nie? As dit die geval is, sal daar darem ’n groot aantal van God se kinders diep in die moeilikheid wees. Ek dink Jesus wil net hê dat ons baie goed oor die saak sal nadink. Miskien moet ons ons prioriteite heroorweeg. Miskien moet daar veel meer van ons geld en ywer en belangstelling en meelewing gefokus wees op dinge van ewigheidswaarde, op skatte in die hemel. ’n Mens vergader skatte in die hemel deur lief te hê, deur jou lewe te wy aan mense in nood, deur jou aardse goed te deel met hulle wat dit nodig het.